Document ID: 32010R1249
Publication Date: 2010-12-22

Content:
REGOLAMENT TAL-KUMMISSJONI (UE) Nru 1249/2010
tat-22 ta’ Diċembru 2010
li jemenda r-Regolament tal-Kummissjoni (KE) Nru 498/2007 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1198/2006 dwar il-Fond Ewropew għas-Sajd
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1198/2006 tas-27 ta' Lulju 2006 dwar il-Fond Ewropew għas-Sajd (1), u b'mod partikolari l-Artikolu 102 tiegħu,
Billi:
(1)
L-Artikolu 70 (1) (b) tar-Regolament (KE) Nru 1198/2006 jistipula li l-Istati Membri għandhom ir-responsabbiltà li jipprevjenu, jiskopru u jikkorreġu irregolaritajiet u jirkupraw ammonti li tħallsu indebitament u għandhom jinnotifikaw dawn lill-Kummissjoni, u jżommu lill-Kummissjoni infurmata dwar il-progress tal-proċedimenti amminstrattivi.
(2)
Fid-dawl tal-esperjenza miksuba mill-Kummissjoni u mill-Istati Membri fir-rigward tal-applikazzjoni tar-Regolament tal-Kummissjoni (KE) Nru 1681/94 tal-11 ta' Lulju 1994 dwar irregolaritajiet u l-ħlas lura ta' ammonti mħallsa ħażin in konnessjoni mal-finanzjament tal-politika strutturali u l-organizzazzjoni ta' sistema ta' informazzjoni f'dan il-qasam (2), il-proċeduri ta' rappurtar fuq segwitu ta' irregolaritajiet għandhom ikunu ssimplifikati. Barra minn dan, sabiex jitnaqqas il-piż amministrattiv impost fuq l-Istati Membri huwa neċessarju li jiġi ddeterminat b'mod aktar preċiż liema informazzjoni tirrikjedi l-Kummissjoni. Għal dak il-għan, informazzjoni dwar ammonti li ma jistgħux jiġu rkuprati u dwar l-ammonti aggregati relatati mal-irregolaritajiet irrappurtati għandhom ikunu inklużi fid-dikjarazzjoni annwali li għandha tiġi ppreżentata lill-Kummissjoni skont l-Artikolu 46 tar-Regolament tal-Kummissjoni (KE) Nru 498/2007 (3).
(3)
Il-proċeduri għal rappurtar dwar ammonti li ma jistgħux jiġu rkuprati għandhom b'mod preċiż jirriflettu l-obbligazzjonijiet tal-Istati Membri stipulati fl-Artikolu 70 tar-Regolament (KE) Nru 1198/2006 u b'mod partikolari l-obbligazzjoni biex jiġi żgurat twettiq effettiv tal-irkupri. Huwa xieraq ukoll li jiġu ssimplifikati l-proċeduri għall-monitoraġġ mill-Kummissjoni tal-konformità ma' dawk l-obbligazzjonijiet sabiex isiru aktar effiċjenti u kosteffettivi.
(4)
F'konformità mal-Artikolu 60 tar-Regolament (KE) Nru 1198/2006, għandu jkun iddikjarat b'mod ċar li l-awtorità ta' ċertifikazzjoni hija responsabbli li żżomm ir-reġistri tal-kontijiet kompluti inkluż, b'mod partikolari, referenzi għal ammonti irrappurtati lill-Kummissjoni bħala irregolari skont l-Artikolu 55 tar-Regolament (KE) Nru 498/2007.
(5)
Sabiex ikun żgurat fluss effiċjenti ta' informazzjoni dwar irregolaritajiet u biex jiġu evitati d-duplikazzjonijiet ta' punti ta' kuntatt differenti, huwa xieraq li d-dispożizzjonijiet dwar kooperazzjoni mal-Istati Membri jinġabru f'Artikolu wieħed.
(6)
Għalhekk ir-Regolament (KE) Nru 498/2007 għandu jiġi emendat skont dan.
(7)
Il-miżuri stipulati f’dan ir-Regolament huma skont l-opinjoni tal-Kumitat tal-Fond Ewropew għas-Sajd,
ADOTTAT DAN IR-REGOLAMENT:
Artikolu 1
Ir-Regolament (KE) Nru 498/2007 huwa emendat kif ġej:
1.
Fl-Artikolu 40, jiżdied il-paragrafu 4 li ġej:
“4. Fir-rekords tal-kontabbilta miżmuma f'konformità mal-Artikolu 60 (f) tar-Regolament ta’ bażi, kull ammont relatat ma' irregolarità rrappurtata lill-Kummissjoni skont l-Artikolu 55 għandu jiġi identifikat min-numru ta' referenza attribwit lil dik l-irregolarità jew bi kwalunkwe metodu xieraq ieħor.”
2.
L-Artikolu 46 huwa emendat kif ġej:
(a)
Il-paragrafu 2 huwa emendat kif ġej:
(i)
Is-sentenza introduttorja hija sostitwita b’dan li ġej:
“Sal-31 ta’ Marzu ta’ kull sena, l-awtorità ta' ċertifikazzjoni għandha tippreżenta dikjarazzjoni lill-Kummissjoni skont il-mudell deskritt fl-Anness X li jidentifika għal kull assi prijoritarju tal-programm operazzjonali:”
(ii)
il-punt (b) huwa sostitwit b’dan li ġej:
“(b)
l-ammonti rkuprati li tnaqqsu minn dawk id-dikjarazzjonijiet ta' nefqa li ġew ippreżentati matul is-sena preċedenti;”
(iii)
Jiżdied il-punt (d) li ġej:
“(d)
lista tal-ammonti li fis-sena preċedenti kien ġie stabbilit li ma jistgħux jiġu rkuprati jew li mhumiex mistennija li jiġu rkuprati, ikklassifikati skont is-sena li fiha nħarġu l-ordnijiet ta' rkupru.”
(iv)
jiżdiedu s-subparagrafi li ġejjin:
“Għall-finijiet tal-punti (a), (b) u (c) tal-ewwel subparagrafu, għandhom jiġu pprovduti ammonti aggregati relatati mal-irregolaritajiet irrappurtati lill-Kummissjoni skont l-Artikolu 55 għal kull assi prijoritarju.
Għall-finijiet tal-punt (d) tal-ewwel subparagrafu, kwalunkwe ammont relatat ma' irregolarità rrappurtata lill-Kummissjoni skont l-Artikolu 55 għandu jkun identifikat min-numru ta' referenza ta' dik l-irregolarità jew bi kwalunkwe metodu xieraq ieħor.”
(b)
jiddaħħlu l-paragrafi 2a u 2b li ġejjin:
“2a. Għal kull ammont imsemmi fil-punt (d) tal-paragrafu 2, l-awtorità taċ-ċertifikazzjoni għandha tindika jekk hix titlob li s-sehem tal-Komunità jinġarr mill-baġit ġenerali tal-Unjoni Ewropea.
Is-sehem tal-Komunità għandu jinġarr mill-baġit ġenerali tal-Unjoni Ewropea, fil-każ li fi żmien sena mid-data tal-preżentazzjoni tad-dikjarazzjoni, il-Kummissjoni ma twettaqx waħda minn dawn l-azzjonijiet li ġejjin:
(a)
titlob informazzjoni għall-iskopijiet tal-Artikolu 70(2) tar-Regolament ta’ bażi,
(b)
tgħarraf bil-miktub lill-Istat Membru dwar l-intenzjoni tagħha li tiftaħ inkjesta fir-rigward ta’ dak l-ammont,
(c)
titlob lill-Istat Membru biex ikompli bil-proċedura ta’ rkupru.
Il-limitu ta' skadenza ta' sena ma għandux japplika f'każijiet suspettati jew stabbiliti ta' frodi.
2b. Għall-finijiet tad-dikjarazzjoni msemmija fil-paragrafu 2, l-Istati Membri li għadhom ma adottawx l-euro bħala l-munita tagħhom sad-data meta tiġi ppreżentata d-dikjarazzjoni għandhom jikkonvertu l-ammonti fil-munita nazzjonali għall-euro billi jużaw ir-rata tal-kambju msemmija fl-Artikolu 95(3) tar-Regolament ta’ bażi. Fejn l-ammonti jirrelataw man-nefqa rreġistrata fil-kontijiet tal-awtorità taċ-ċertifikazzjoni matul aktar minn xahar wieħed, tista' tintuża r-rata tal-kambju li ntużat fix-xahar li matulu n-nefqa kienet irreġistrata l-aħħar.”
3.
L-Artikolu 55 huwa emendat kif ġej:
(a)
Fil-paragrafu 1, it-tieni subparagrafu, il-punti (l) sa (o) huma sostitwiti b'dan li ġej:
“(l)
in-nefqa totali eliġibbli u l-kontribuzzjoni pubblika approvata għall-operazzjoni flimkien mal-ammont korrispondenti tal-kontribuzzjoni Komunitarja;
(m)
in-nefqa u l-kontribuzzjoni pubblika ċċertifikata lill-Kummissjoni li huma affettwati mill-irregolarità u l-ammont korrispondenti tal-kontribuzzjoni Komunitarja fir-riskju;
(n)
f’każ ta’ suspett ta’ frodi u fejn ma sar l-ebda pagament tal-kontribuzzjoni pubblika lil nies jew entitajiet oħra identifikati fil-punt (k), l-ammonti li setgħu tħallsu b'mod mhux dovut likieku l-irregolarità ma kinitx ġiet identifikata;
(o)
il-kodiċi tar-reġjun jew taż-żona fejn ġiet allokata jew fejn twettqet l-operazzjoni, billi jiġi speċifikat il-livell ta' NUTS jew b'xi mod ieħor;”
(b)
Fil-paragrafu 2, l-ewwel subparagrafu, il-punti (b) u (c) huma sostitwiti b'dan li ġej:
“(b)
każijiet li b’mod volontarju jinġiebu għall-attenzjoni tal-awtorità tal-ġestjoni jew tal-awtorità taċ-ċertifikazzjoni mill-benefiċjarju u qabel l-iskoperta minn kwalunkwe waħda minnhom, kemm qabel kif ukoll wara l-inklużjoni tan-nefqa konċernata f'dikjarazzjoni ċċertifikata ppreżentata lill-Kummissjoni;
(c)
każijiet li huma skoperti u kkoreġuti mill-awtorità tal-ġestjoni jew l-awtorità taċ-ċertifikazzjoni qabel l-inklużjoni tan-nefqa konċernata f’dikjarazzjoni tan-nefqa ppreżentata lill-Kummissjoni.”
(c)
Il-paragrafu 3 huwa sostitwit b’dan li ġej:
“3. Fejn parti mill-informazzjoni msemmija fil-paragrafu 1, u b’mod partikolari l-informazzjoni li tikkonċerna l-prattiki użati fit-twettiq tal-irregolarità u l-mod li bih ġiet skoperta, mhumiex disponibbli jew għandhom bżonn jitranġaw, l-Istati Membri għandhom, safejn jistgħu, jipprovdu l-informazzjoni nieqsa jew dik korretta meta jippreżentaw ir-rapporti sussegwenti ta’ kull tliet xhur dwar l-irregolaritajiet lill-Kummissjoni.”
4.
L-Artikolu 57 huwa sostitwit b’dan li ġej:
“Artikolu 57
Rappurtar ta' segwitu
1. B'żieda mal-informazzjoni msemmija fl-Artikolu 55(1), l-Istati Membri għandhom jinfurmaw lill-Kummissjoni fi żmien xahrejn wara l-għeluq ta' kull perjodu ta’ tliet xhur, b'referenza għal kwalunkwe rapport magħmul qabel skont dak l-Artikolu, dwar dettalji li jikkonċernaw il-bidu, il-konklużjoni jew l-abbandun ta' kwalunkwe proċedura biex jiġu imposti penali amministrattivi jew kriminali relatati mal-irregolaritajiet irrappurtati kif ukoll mal-eżitu ta' tali proċeduri.
Fir-rigward tal-irregolaritajiet li għalihom ġew imposti penali, l-Istati Membri għandhom ukoll jindikaw dan li ġej:
(a)
jekk il-penali humiex ta' natura amministrattiva jew kriminali;
(b)
jekk il-penali jirriżultawx minn ksur tal-liġi Komunitarja jew nazzjonali;
(c)
referenza għad-dispożizzjonijiet fejn huma stabbiliti l-penali;
(d)
jekk ġiex stabbilit li kien hemm frodi.
2. Għat-talba bil-miktub tal-Kummissjoni, l-Istat Membru għandu jipprovdi informazzjoni fir-rigward ta' irregolarità speċifika jew grupp ta' irregolaritajiet.”
5.
L-Artikolu 60 huwa emendat kif ġej:
(a)
L-intestatura hija sostitwita b’dan li ġej:
“Kooperazzjoni mal-Istati Membri”
(b)
Il-paragrafu 2 huwa sostitwit b’dan li ġej:
“2. Bla ħsara għall-kuntatti msemmija fil-paragrafu 1, fejn il-Kummissjoni tikkunsidra li, minħabba n-natura tal-irregolarità jistgħu jseħħu prattiki identiċi jew simili fi Stati Membri oħra, hija għandha tressaq il-kwistjoni quddiem il-Kumitat konsultattiv għall-Koordinazzjoni tal-prevenzjoni ta' frodi stabbilita bid-Deċiżjoni tal-Kummissjoni 94/140/KE (*).
Kull sena l-Kummissjoni għandha tinforma lil dak il-Kumitat u lill-kumitati msemmija fl-Artikolu 101 tar-Regolament ta’ bażi bil-mertu tal-kobor tal-irregolaritajiet li jaffettwaw il-Fond li ġew skoperti u bil-kategoriji diversi tal-irregolaritajiet, maqsuma skont it-tip u n-numru.
(*) ĠU L 61, 4.3.1994, p. 27.”" 						
6.
L-Artikolu 62 huwa mħassar.
7.
L-Artikolu 63 huwa emendat kif ġej:
(a)
Fil-paragrafu 1, it-tieni, it-tielet u r-raba’ subparagrafi huma mħassra;
(b)
Il-paragrafu 2 huwa sostitwit b’dan li ġej:
“2. L-Istati Membri li għadhom ma adottawx l-euro bħala l-munita tagħom sad-data meta jiġi ppreżentat ir-rapport skont l-Artikolu 55(1) għandhom jikkonvertu l-ammonti fil-munita nazzjonali għall-euro billi jużaw ir-rata tal-kambju msemmija fl-Artikolu 95 (3) tar-Regolament ta’ bażi.
Fejn l-ammonti jirrelataw man-nefqa rreġistrata fil-kontijiet tal-awtorità taċ-ċertifikazzjoni matul aktar minn xahar wieħed, tista' tintuża r-rata tal-kambju li ntużat fix-xahar li matulu n-nefqa kienet irreġistrata l-aħħar. Fejn in-nefqa ma ġietx irreġistrata fil-kontijiet tal-awtorità taċ-ċertifikazzjoni, għandha tintuża’ r-rata l-aktar riċenti tal-kambju tal-kontijiet ippubblikata b’mod elettroniku mill-Kummissjoni.”
8.
L-Anness X huwa sostitwit bl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussell, it-22 ta’ Diċembru 2010.

Metadata:
Eurovoc Level 1 Categories: 100144
100146
100156
Eurovoc Level 2 Categories: 100252
100177
100187
Eurovoc Level 3 Categories: 1005
1372
2515
2476
All Eurovoc Categories: 1052
1159
1372
2455
5823